恭和御製翠寒堂詩
作者：史浩
朝代：宋

paragraphs: 禁蘌葱葱擁瑞雲，雄樓傑閣環金碧。
花光草色媚芳辰，鳳輦舂容惟所適。
中有虛堂玉作楹，冰雪玲瓏周四壁。
不知跬步是瑶臺，何須八駿殷勤覓。
青松萬箇拱簷牙，生香不減芝蘭室。
更欲相看飽歲寒，踈梅瘦竹爲三益。
吾皇土木未嘗興，爲詢此景從何得。
神運元從德壽來，天成豈假人工役。